  Виталий Пронин Юкаменск  Арганчиос Кылем арнянуналэ Бигерпочинка гуртэ ёросысь арганчиос люкаськылӥзы.Арганэн шудӥсьёслэн  вожвылъяськоназы пыриськизы на кырӟась коллективъёс. «Шуд, юкаменск арган!» конкурсын быгатонлыкъёссэс возьматӥзы ёросысь вань муниципал кылдытэтъёсысь калыклы капчи мылкыд кузьмасьёс. Вормисе потӥзы: бадӟымъёс пӧлын - Засеково гуртысь Рамис Болтачев, пиналъёс пӧлын - Ӟангагуртысь Константин Сысоев. Нош ансамбльёс пӧлын висъяськизы Пышкизьысь «Непоседы», Ёжгуртысь «Сельские ребята» но Юкаменск клубысь арганчиос. Учкисьёслэн кузьымзы сётэмын вал Пышкизьысь Маргарита Зянкиналы, такмакъёсты тужгес ӟеч быдэстӥз Бигерпочинкаысь Айдар Абашев.Кизнер Выжызэс тодо Ёросысь пиналъёс понна 6-тӥ арзэ «Дорвыжы» программа ужа.Кизнерысь искусствоосъя но киужъёсъя центрын ужасьёс 2011-тӥ арын «Дорвыжы» программа кылдытӥллям. Нырысетӥ араз ужаллям Вичурка гуртысь 18 пиналъёсын гинэ. Арнялы быдэ отчы потаса, удмуртъёслэн вашкала йылол-сямъёсынызы тодматӥзы, киужъёсъя мастер-классъёс возьматӥзы. Тунсыко ужамзы мукетъёслы но кылӥськиз. Табере та центре ёросысь вань школаосысь нылпи лагере ветлӥсь пиналъёс вуылыны тыршо. Центрен кивалтӥсь Валентина Рассомахина ивортэмъя, нылпиослы туж кельше куроен, бадьпу ньӧрен кутаськыны, куиськыны, пу вӧлыны, лента пуныны. Кылем арын «Дорвыжы» программалэн ужаз 565 пиналъёс пыриськиллям ке, туэ солэсь но тросгес нылпиос вуылыны медо. Со сяна, искусствоосъя но киужъёсъя центрын бемыжъёслэн, удмурт бемыжъёслэн но крым-слудкаослэн вашкала но туала киужъёсынызы адӟытон ужа.Можга  Шутэтскыны дась Городысь шутэтскон паркез нимысьтыз комиссия эскериз.Культурая  но спортъя «Можга» центрын шутэтскыны мылкыд карисьёслэн лыдзы арысь аре йылэ. Вазь тулыс паркын чылкытатон но лэсьтӥськон ужъёс кутскизы, лемтэйёслы пумит суретъёс пазязы. Та центрлэн кивалтӥсез Татьяна Фёдорова ивортэмъя, матысь дыре кырӟанъя но эктонъя площадкаосты рос-прос выльдозы. Улон интыез чеберъянъя но шулдыртонъя шаерысьтымы вожвылъяськонын Можга город нырысетӥ интые потӥз вал. Соин валче вуэм коньдонэн паркын кылдытыны чакламын нылпи площадка но мугорез кыдатон инты.Вавож  Ужан гужем Егитъёслэн «Югдон» центрын гужем кутскиз бадӟым кенеш бордысен.Ёросысь 10 гуртысь 55 егитъёс, анай-атайёс но кивалтӥсьёс Вавожысь культурая юртэ люкаськизы. Ужез яратӥсь нылпиос понна ёросын радъямын гужем лагерь. Отчы пыриськыны мылкыд карисьёслы шуныт кылъёс веразы ёрослэн йырыз Татьяна Иноземцева но ёрос администрациысь егитъёсын ужан политикая, мугорез кыдатон культурая но спортъя ёзэн кивалтӥсь Сергей Зорин. Та пиналъёс гужем ӵоже ужалозы но ёрос йырлэн кузьымез понна вожвылъяськозы. Тужгес ӟеч ужасьёсты 31-тӥ августэ кузьымен пусъёзы. Туннэ нуналлы 10 пинал ужзэ мытӥз ни, соос черкогуртысь вашкала юртэз (али отчы редакция интыяськемын) чеберъян бордын тыршо.Красногорск  Коркаез югдытэ пужы Ёросысь кибашлыослэсь ужъёссэс Ижысь адӟытонэ поттӥзы.Красногорск ёросысь кибашлыослэн юртазы ужась Пётр Захаров уно аръёс ӵоже вашкалазэ утьыны выре. Та адӟытонлы  нимысьтыз наличник дасям. Шораз ик шунды пужы пуктэм, кык ласянь сое юсьёс котырто. Укно наличникъёсын тунсыкъяськем сяна, воргорон туж быгатыса лэсьтэ юрт котырын кутӥськись арбериосты. Пӧраськон вӧшъёс, ӝӧк-пуконъёс - ваньмаз пуктыны сюлмаське удмуртъёслы тупась пужыос.Кез  Турын ӝужамын Ёросысь гурт хозяйствоос турнаны дасясько.Пудо сиён дасянэ гужем ӵоже ваньмыз-ӧвӧлэз потыны кулэ 29 комбайн, 51 пресс-подборщик, 40 мажсаськон но 51 турнаськон техника. 1-тӥ июньлы бусые потыны дась ни шорлыдын 80 процентэз. Толлы дасяно луоз 106 сюрс тонна силос, 18,2 сюрс тонна сенаж но 9,2 сюрс тонна кӧс турын. Ёросын толлы пудо сиён тырмыт дасяны пӧрмытозы, куазь гинэ медаз люкеты.Балезино  Юрттэт вуоз Тулыс тудву улэ шедьылэмъёслы коньдонэн юрттэт висъямын.Балезино каргуртысь Лесобаза микрорайонын улӥсьёсты тулыс ву пачкатӥз. Кылдэм югдурез эскерыны вуылӥз Правительстволэн Тӧроез Виктор Савельев. Та нуналъёсы нимысьтыз распоряжение гожтӥз Балезиноын улӥсьёслы коньдон висъян сярысь. Тулыс тудвуэ улэ пачкамъёслы 110 сюрс манет висъяны чакламын, одӥг семьялы - 10 сюрс манетэн. Районэ та коньдон вуиз ке, соку ик нимаз адямиослэн счётъёсазы келялозы. Глазов  Чорыганы кошкиз... Туктым гуртысь чорыгась чиптэм-чаптэм ышиз.76 аресъем Геннадий Сергеевич Блинов дорысьтыз кошкиз 18-тӥ мае, ӵуказе нуналаз гуртаз вуыны кулэ вал. Кузпалыз солэсь бертэмзэ туннэ но возьма. Ӵукна поездэн Пудэм станциозь кошкем, Чупчи шур дурын чорыганы кулэ вылэм. Кытчыозь со вуиз, тодмо ӧвӧл. Воргорон пӧрмытскемын вылэм камуфляж дӥськутэн, пыдаз бадӟым резина сапег, сьӧраз пенсионной удостоверениез вал. Ӵыжы-выжыосыз уйпал ёросъёсын улӥсьёслы но чорыганы яратӥсьёслы, юрттэт курыса, вазисько: маке тодӥськоды ке, жингыртэ 8 912 829 22 35 номеро телефонъя.Дасяз Валентина Емельянова  